উত্তরবঙ্গে বৃষ্টির সম্ভাবনা, কলকাতা সহ দক্ষিণবঙ্গে বাড়ছে গরম

কলকাতা: ২০২৬ সালের জানুয়ারি শেষ হওয়ার আগেই পশ্চিমবঙ্গে শীত (Winter) বিদায়ের ইঙ্গিত মিলতে শুরু করেছে। কলকাতা (Kolkata Weather) সহ রাজ্যের বিভিন্ন প্রান্তে রাতের তাপমাত্রা বৃদ্ধি পাওয়ায় সাধারণ মানুষের মধ্যে শীত বিদায় নিয়ে আশঙ্কা তৈরি হয়েছে। হাওয়া অফিসের তথ্য বলছে, এই আশঙ্কা একেবারেই অমূলক নয় (Weather Update)।

আলিপুর আবহাওয়া দফতর সূত্রে খবর, কলকাতার রাতের তাপমাত্রা ইতিমধ্যেই ১৬ ডিগ্রি সেলসিয়াসের গণ্ডি ছাড়িয়েছে, যা স্বাভাবিকের তুলনায় কিছুটা বেশি। বৃহস্পতিবার শহরের সর্বনিম্ন তাপমাত্রা ছিল ১৫.৬ ডিগ্রি সেলসিয়াস। বিশেষজ্ঞদের মতে, উইকএন্ডে নতুন করে শীতের দাপট ফেরার সম্ভাবনা নেই।

আরও পড়ুন: আনন্দপুর কাণ্ডে মৃতদের পরিবারপিছু একজনকে চাকরি, ঘোষণা মুখ্যমন্ত্রীর

রাত ও ভোরের দিকে পরিবেশ তুলনামূলক ঠান্ডা থাকলেও বেলা বাড়ার সঙ্গে সঙ্গে গরমের অস্বস্তি বাড়ছে। সকাল ১০–১১টার পর থেকেই শীতপোশাক গায়ে রাখা কঠিন হয়ে পড়ছে। বাইরে বেরোলে অনেককেই ঘামতে দেখা যাচ্ছে। এই পরিস্থিতি থেকেই স্পষ্ট, ধীরে ধীরে শীত বিদায়ের দিকেই এগোচ্ছে রাজ্য।

আবহাওয়া বিশেষজ্ঞদের মতে, জানুয়ারির শেষে শীত ফেরার আর কোনও সম্ভাবনা নেই। উল্টে ফেব্রুয়ারির শুরু থেকেই দিন ও রাতের তাপমাত্রা বাড়তে পারে। ফলে গরমের অনুভূতি আরও বাড়বে।

এই পরিবর্তনের নেপথ্যে উত্তর-পশ্চিম ভারতে তৈরি হওয়া একাধিক পশ্চিমী ঝঞ্ঝা। হাওয়া অফিস জানিয়েছে, এর জেরেই শীতের দাপট ধীরে ধীরে কমছে।

আগামী সাত দিন দক্ষিণবঙ্গে আকাশ মোটামুটি পরিষ্কার থাকবে বলে পূর্বাভাস। বাতাসে আপেক্ষিক আর্দ্রতা থাকবে ৪৭ থেকে ৯১ শতাংশের মধ্যে। ফলে দক্ষিণবঙ্গে বৃষ্টির সম্ভাবনা খুবই কম।

অন্যদিকে উত্তরবঙ্গে পরিস্থিতি ভিন্ন। জলপাইগুড়ি, কালিম্পং ও আলিপুরদুয়ারে বৃষ্টিপাতের সম্ভাবনা রয়েছে। দার্জিলিঙে সর্বনিম্ন তাপমাত্রা প্রায় ৫ ডিগ্রি সেলসিয়াসের আশপাশে থাকলেও, দীর্ঘদিনের কুয়াশার দাপট কমতে পারে বলে আশা।